
Να καλημερίσουμε ιδιαίτερα τους συναδέλφους από την περιφέρεια, να τους ευχαριστήσω που ήρθαν.


Ο λόγος που μαζευτήκαμε σήμερα, θα τον καταλάβετε στην σύντομη εισήγηση την οποία θα σας κάνω, αλλά σκέπτομαι να σας προτείνω γιατί πιστεύω πάρα πολύ στο αποτέλεσμα δουλειάς από αυτές τις άτυπες συναντήσεις, παρά στις θεσμοθετημένες οι οποίες ούτως ή άλλως βεβαίως θα γίνονται και θα λαμβάνονται και αποφάσεις. Όμως σε αυτές τις άτυπες που μιλάμε πιο χαλαρά και πιο φιλικά μεταξύ μας, πιστεύω ότι μοπρεί να γίνονται ουσιαστικότερες συζητήσεις. 


Για αυτό θα ήθελα εξαρχής να σας προτείνω και βεβαίως το Δ.Σ. της ΚΕΔΚΕ θα πάρει μετά την απόφαση, αλλά εγώ ήθελα να ξέρω την καταρχήν αντίδρασή σας, αν συμφωνείτε αυτήν την συνάντηση, δηλαδή τους Προέδρους των Τοπικών Ενώσεων και τους Δημάρχους των πρωτευουσών των Νομών, να την «θεσμοθετήσουμε» για τέσσερις φορές τον χρόνο. Δηλαδή κάθε τρεις μήνες και όχι κατ’ ανάγκη στην Αθήνα. Εναλλάξ θα την κάνουμε και στην περιφέρεια και για τρέχοντα θέματα και κυρίως για μεγάλα προβλήματα που μπορούν να προκύψουν. 


Αυτό σε καμία περίπτωση, επαναλαμβάνω, δεν εξασθενεί ούτε τα θεσμικά Συνέδρια, ούτε τις θεσμικές Ημερίδες και πολύ περισσότερο αν προκύπτει κάτι έκτακτο, που είναι αυτονόητο ότι θα συγκαλούνται τα θεσμικά Όργανα.


Αν λοιπόν σας αρέσει σαν ιδέα, στο επόμενο Διοικητικό Συμβούλιο της ΚΕΔΚΕ να το εισηγηθούμε και να το «θεσμοθετήσουμε», εντός εισαγωγικών γιατί είναι άτυπο Όργανο, κάθε τρεις μήνες με ατζέντα την οποία θα την προκαθορίζουμε τουλάχιστον 15-20 μέρες πριν, για να γίνονται και συζητήσεις ουσίας για τα θέματα. 


Από ότι βλέπω από τις εκφράσεις των προσώπων σας, μάλλον σας αρέσει. 



Θα ήθελα να ξεκινήσω με μία ενημέρωση και μετά με μία πολύ σύντομη εισήγηση. Καταρχήν επειδή έχουν μέχρι στιγμής μαζευτεί στο ταμείο το «ειδικό» της ΚΕΔΚΕ 4 εκατομμύρια ευρώ για να βοηθήσουμε τους Δήμους των έξι περιοχών οι οποίες έχουν πληγεί από τις πυρκαγιές, θα ήθελα σήμερα, μόλις τελειώσω εγώ την εισήγηση και οι συνάδελφοι απο τις τέσσερις Επιτροπές, που είναι κυρίως τα θέματα του Συνεδρίου, μαζί με τον κύριο Βασιλείου, να καθίσετε, έχουμε ένα μικρό δωμάτιο δίπλα και εν ανάγκη θα έρθω και εγώ για λίγο, για να συζητήσετε και να τελειώνουμε τι κάνουμε αυτά τα λεφτά. Δηλαδή, όχι μόνο πως τα μοιράζουμε ποσοτικά, αλλά τη διαδικασία, για να τελειώνουμε γρήγορα. Ήδη πέρασαν 15-20 μέρες, ούτε εμείς αισθανόμαστε ωραία να τα έχουμε στο συρτάρι μας και πολύ περισσότερο τα έχουν ανάγκη οι συνάδελφοι των περιοχών που έχουν πληγεί. 


Η Εύβοια μας έφερε μία ομόφωνη πρόταση, να το κάνουμε όπως μας το εισηγήθηκαν ομόφωνα από εκεί. Δείτε και οι υπόλοιποι και την ερχόμενη εβδομάδα να αρχίσουμε τη διαδικασία, να φύγουν αυτά τα χρήματα και να πάνε για το σκοπό τα οποία και μαζεύτηκαν και ότι άλλο ενδιαμέσως μαζεύεται, επίσης θα αθροίζεται στο συγκεκριμένο.

Τώρα, μετά τις εκλογές εγώ συναντήθηκα με τον κύριο Παυλόπουλο για να τον ρωτήσω συγκεκριμένα πράγματα για τα οποία είχε δεσμευτεί πριν από τις εκλογές. Ευτυχώς μου είπε ότι ισχύουν.


Δηλαδή, τι ισχύει. Ισχύει ότι η κυβέρνηση τη διοικητική μεταρρύθμιση την έχει σε προτεραιότητα και επομένως πρέπει, θα έχει προηγηθεί και το Συνέδριό μας, μέχρι τέλος του 2007 να έχουμε καταλήξει καταρχήν στα δύο μεγάλα κομμάτια. Το ένα αφορά όλη την Ελλάδα, το δεύτερο αφορά κυρίως την Αττική και την Θεσσαλονίκη. Αυτό που αφορά όλη την Ελλάδα, το λέω για να μπορούμε να συνεννοούμαστε, είναι ο Καποδίστριας νούμερο 2, για αυτό θα είναι και βασικό θέμα του Συνεδρίου. Βεβαίως η ΚΕΔΚΕ έχει ήδη κάποιες αποφάσεις από προηγούμενα Συνέδρια. Αυτά θα αποτελέσουν και την μαγιά πάνω στην οποία θα πατήσουμε, αλλά εν πάση περιπτώσει είναι ένα θέμα. 


Το δεύτερο είναι, η έκφραση δεν ξέρω αν είναι δόκιμη αλλά τέλος πάντων, η μητροπολιτική οργάνωση Αθήνας και Θεσσαλονίκης. Εδώ ανοίγω μία παρένθεση και σας το λέω από τώρα, είναι βαθιά μου πεποίθηση και νομίζω ότι όλοι θα το ασπαστείτε αυτό το πράγμα, ότι ούτε το ένα, ούτε το άλλο μπορεί να γίνει και κυρίως να πετύχει και να προχωρήσει, χωρίς πρώτον, ουσιαστική μεταφορά κρατικών αρμοδιοτήτων στην Τοπική Αυτοδιοίκηση, αυτό το απίστευτο αλαλούμ που υπάρχει σήμερα πρέπει σταδιακά να αρχίσει να σταματά και το δεύτερο, οι αρμοδιότητες δεν μπορούν να μεταφερθούν, γιατί αυτό ίσως ακούγεται και λίγο ελκυστικό στα αυτιά κάποιων Υπουργών, χωρίς τους αντίστοιχους πόρους. Αρμοδιότητες τις οποίες τις ζητούμε αν δεν αυτές δεν συνοδεύονται και δεν στηρίζονται από τα αντίστοιχα χρήματα, δεν πρόκειται να προχωρήσει καμία διοικητική μεταρρύθμιση. Στην Βουλή μπορεί να ψηφιστεί, αλλά στην πράξη δεν θα προχωρήσει καμία ουσιαστική διοικητική μεταρρύθμιση. 

Άρα νομίζω ότι πέραν το τι θα έχουν η αρμόδια Επιτροπή, το Δ.Σ. και τελικά το Συνέδριο σαν τελική πρόταση, πιστεύω ότι κορωνίδα αυτών των όποιων προτάσεων πρέπει να είναι ότι διεκδικούμε και θέλουμε να πάρουμε κρατικές αρμοδιότητες που δεν τις έχουμε και χρήματα προκειμένου να μπορέσουμε να στηρίξουμε αυτές τις αρμοδιότητες. 


Αυτό είνα αδιαπράγμευτο. Δεν μπαίνει ούτε σε κουβέντα με καμία κυβέρνηση και με κανέναν Υπουργό. Αν θέλουν να καταλάβουν ότι ουσία μιλάμε για διοικητική μεταρρύθμιση. Όλα τα άλλα μπορούμε να τα συζητήσουμε, όλα τα υπόλοιπα.


Έχει φτιαχτεί μία Επιτροπή νομίζω υπό τον Γενικό Γραμματέα, τον κύριο Γεωργιάδη, στο Υπουργείο Εσωτερικών πλέον, όχι ΥΠΕΣΔΔΑ, η επίσημη ονομασία είναι Υπουργείο Εσωτερικών και όταν εμείς θα έχουμε έτοιμο το δικό μας κείμενο, ήδη η προεργασία και για τα δύο αυτά θέματα τα οποία θα μας βοηθήσει πολύ σαν εισήγηση, κάνει το Ινστιτούτο Τοπικής Αυτοδιοίκησης, έχει πάρει εντολή να επιταχύνει και θέλω και από εσάς, για αυτό εξάλλου γίνεται, ένας από τους λόγους, η σημερινή σύναξη, αφού θα ακούσετε τις εισηγήσεις των τεσσάρων Προέδρων των τεσσάρων αρμόδιων Επιτροπών για τα κυρίως θέματα, θα σας μοιραστεί και μία πρώτη ατζέντα που θα είναι ο σκελετός των σημειών. Δεν έχουμε μπει στο περιεχόμενο. Το συντομότερο δυνατόν, αν είναι εύκολο μέχρι την ερχόμενη Δευτέρα, άντε σε δέκα μέρες, να μας στείλετε παρατηρήσεις και προτάσεις. Αυτές τις παρατηρήσεις και προτάσεις θα τις πάρουν οι αρμόδιες Επιτροπές της ΚΕΔΚΕ, προκειμένου ότι μπορεί να ενσωματωθεί, να το ενσωματώσουν στη δική τους εισήγηση. Αυτή η εισήγηση θα έρθει στο Διοικητικό Συμβούλιο και θα παρουσιαστεί μετά τον Νοέμβριο, 14, 15 και 16 Νοεμβρίου, στο ετήριο Συνέδριο της ΚΕΔΚΕ που θα γίνει στην Ηλεία και εγώ θέλω εκ προοιμίου να σας ζητήσω να δείξετε μία κατανόηση στις λίγες δυσκολίες οργάνωσης που θα έχουμε εκεί, αλλά αντιλαμβάνεστε ότι είναι πολύ σημαντικός ο λόγος για τον οποίο κάνουμε εκεί το Συνέδριο. Δεν θα έχουμε κατά την εκτέλεση του Συνεδρίου, αλλά σε ότι αφορά τη διαμονή μας. Δεν θα μπορούμε ας πούμε να είμαστε όλοι σε ένα ξενοδοχείο. Σας λέω μία δυσλειτουργία. Νομίζω όμως ότι αξίζει τον κόπο να κάνουμε το Συνέδριο στον Νομό Ηλείας και ας ταλαιπωρηθούμε λίγο όλοι οι υπόλοιποι.


Αυτό λοιπόν είναι το ένα. Το δεύτερο είναι ότι ήδη βρίσκεται σε συλλογή υπογραφών από τους νέους Υπουργούς, όσοι άλλαξαν τουλάχιστον, το λεγόμενο νομοσχέδιο σκούπα, όπου μέσα εκεί έχει πάρα πολλές ρυθμίσεις. Αναφέρομαι πάντα στο νομοσχέδιο του Υπουργείου Εσωτερικών, οι οποίες όλες είναι μικρά ή μεσαία αιτήματα της Τοπικής Αυτοδιοίκησης, τα οποία ικανοποιούνται. Ένα από τα θέματα, επειδή λαμβάνω πολλά τηλέφωνα από μεμονωμένους Δημάρχους, ρυθμίζεται και το θέμα των δημοσίων υπαλλήλων σχετικά με τις άδειες, τις αμοιβές και τα λοιπά, που δεν είχε ληφθεί πρόνοια και έπρεπε ή να εγκαταλείψουν τη δουλειά τους ή να εγκαταλείψουν τον Δήμο. Είναι και αυτό μέσα, οπότε μπορείτε αν σας ρωτούν Δήμαρχοί σας, να τους πείτε ότι είναι μέσα σε αυτό το νομοσχέδιο.


Το χρονοδιάγραμμα είναι ότι μέχρι τέλος Οκτωβρίου θα έχει συζητηθεί στην αρμόδια Επιτροπή της Βουλής και τον Νοέμβριο θα έχει ψηφιστεί και θα είναι νόμος του κράτους. 


Επομένως και αυτό ισχύει σε ότι αφορά την Τοπική Αυτοδιοίκηση προεκλογικά.


Δεν έχω δει ακόμα, θα τον δω μέσα σε αυτήν την εβδομάδα, τον νέο Υφυπουργό, τον κύριο Παπαθανασίου, προκειμένω να μιλήσω μαζί του για το σχέδιο νόμου που είχε καταρτιστεί και ήταν έτοιμο προς κατάθεση στην Βουλή και αφορούσε το ΕΣΠΑ 2006-2013. Εκεί δεν πρόκειται να πάω να κάνω καμία κουβέντα. Το μόνο το οποίο θα πάω να του πω, είναι ότι δεν επιθυμεί η ΚΕΔΚΕ να αλλαχθεί, πλην των δύο σημείων που δεν είχαμε συμφωνήσει και με την προηγούμενη πολιτική ηγεσία, ούτε ένα και. Δεν θέλουμε να μας αλλάξουν ούτε ένα και, εκτός επαναλαμβάνω των δύο-τριών σημείων που ομόφωνα σαν Δ.Σ. είχαμε πει ότι δεν μας τα έχουν ικανοποιήσει και θα τα διεκδικήσουμε μέχρι τελευταία στιγμή, διότι αν αρχίσουν τώρα να ξανά ψάχνουν το νομοσχέδιο εξ αρχής, πέραν του ότι θα χάσουμε πάρα πολύ χρόνο, δεν ξέρω προς ποια κατεύθυνση θα πάει. 


Λοιπόν, το αίτημα θα είναι: μην το αγγίξετε, όπως είναι πηγαίνετέ το στην Βουλή. 


Το δεύτερο αίτημα που αφορά δεν ξέρω πόσους αλλά αρκετούς Δήμους, που έχετε υποβάλλει σχέδια για global grants, πρέπει επιτέλους η αξιολόγηση που ξέρουμε όλοι οτι υπάρχει και λόγω της προεκλογικής περιόδου δεν βγήκε στον αέρα, να βγάλουμε τα αποτελέσματα στον αέρα. Δεν μπορούμε να χάνουμε περισσότερο χρόνο. Όσοι Δήμοι έχουν επιλεγεί καταρχήν στην πρώτη φάση, θα πρέπει να μας πουν ποιοι έγιναν αποδεκτοί και να ξεκινήσει η δουλειά. 

Είναι αυτά τα δύο σημεία τα οποία σας λέω ότι θα ζητήσω από εκεί. 


Τώρα, σε ότι αφορά το Συνέδριο. Το Συνέδριο, σας είπα, με παράκληση των συναδέλφων που έχουν και κάποια σχέση θεσμική με το ΠΑΣΟΚ, λόγω του Συνεδρίου του ΠΑΣΟΚ έφυγε κατά μία εβδομάδα πίσω, αυτό είναι αυτονόητο. Για όποιον το ζητούσε και στο μέλλον, το ίδιο θα γίνει και έτσι γίνεται 14, 15 και 16, Τετάρτη, Πέμπτη, Παρασκευή. Δεν το κάνουμε Σάββατο, γιατί Σάββατο είναι η επέτειος του Πολυτεχνείου, δεν θέλαμε να γίνουν συνειρμοί ότι κάνουμε μια διασπαστική κίνηση άλλου είδους. Άρα, θα πάμε Τετάρτη, Πέμπτη και Παρασκευή. 

Η Οργανωτική Επιτροπή του Συνεδρίου είναι με Πρόεδρο των ομιλούντα, μετέχει το Προεδρείο της ΚΕΔΚΕ, μετέχει ολόκληρη η Εκτελεστική Επιτροπή της ΚΕΔΚΕ, επομένως υπάρχει διαπαραταξιακή εκπροσώπηση στην Οργανωτική Επιτροπή. Οι δύο Γενικοί Διευθυντές, της ΚΕΔΚΕ και του Ινστιτούτου Τοπικής Αυτοδιοίκησης και η κυρία Λουκάκη, υπάλληλος της ΚΕΔΚΕ, για γραμματειακή υποστήριξη και όχι μόνο. 


Σε ότι αφορά ξενοδοχεία και αυτά, δεν είναι της παρούσης, θα σας έρθουν γραπτά όλα. Νομίζω ότι έχουν φύγει. 


Τώρα, σας λέω το πρόγραμμα του Συνεδρίου, που μπορεί να χρειαστεί να γίνει κάποια μικρή αλλαγή, αλλά κατά 90% και αυτή είναι η εισήγηση αν σας αρέσει για να την κλείσουμε. Εμείς το περάσαμε από Δ.Σ. και είναι εισήγηση του Δ.Σ.


Η πρώτη μέρα, Τετάρτη, ξεκινάμε στις 09.30 και τελειώνουμε στις 15.00, οι παλαιότεροι το ξέρετε, είναι με καλωσόρισμα του Δημάρχου Κυλλήνης γιατί εκεί είναι το μεγάλο συγκρότημα και το συνεδριακό κέντρο, χαιρετισμοί από τον Πρόεδρο της Τοπικής Ένωσης Νομού Ηλείας, εκπροσώπου της ΕΝΑΕ, της ΠΟΕ-ΟΤΑ, αν έχουν έρθει οι Κύπριοι συνάδελφοι, που θα έρθουν, ένας χαιρετισμός και από αυτούς, ακολουθεί η εισήγηση του Διοικητικού Συμβουλίου της ΚΕΔΚΕ και γίνονται μετά οι χαιρετισμοί και οι τοποθετήσεις των πολιτικών κομμάτων, των εκπροσώπων των πολιτικών κομμάτων και κλείνουε με κήρυξη έναρξης και ομιλίας από τον Υπουργό Εσωτερικών, που θα πει και την πολιτική της κυβέρνησης για την Τοπική Αυτοδιοίκηση.


Κάνουμε ένα διάλειμμα 15.00-17.00 και από τις 17.00 μέχρι τις 21.00, τέσσερις ώρες δηλαδή την πρώτη μέρα και την επόμενη μέρα το πρωί, από τις 09.30 μέχρι τις 11.30, άλλες δύο ώρες, συνολικά έξι ώρες, είναι οι τοποθετήσεις οι δικές σας επί της εισήγησης του Διοικητικού Συμβουλίου της ΚΕΔΚΕ, που αν θέλετε είναι το κατεξοχήν πολιτικό, ας το πω έτσι, εντός ή εκτός εισαγωγικών η λέξη, κομμάτι. 


Αμέσως μετά, 12.00-16.00, υπάρχει η ενότητα πολιτική προστασία. Μέσα σε αυτό το δίωρο θα γίνει η εισήγηση από τον Πρόεδρο της αρμόδιας Επιτροπής της ΚΕΔΚΕ, θα υπάρχει μία ομιλία 15 λεπτών του καθηγητή κυρίου Τσάτσου και όλο το υπόλοιπο διάστημα, τώρα αν θα πάμε και μισή ώρα πίσω δεν χάλασε ο κόσμος, αν υπάρχει ενδιαφέρον, θα είνει επίσης τοποθετήσεις δικές σας.

Κάνουμε το διάλειμμά μας 14.00-15.00 και συνεχίζουμε το απόγευμα 17.00-19.00, χωριζόμαστε πια, μέχρι τώρα ήμασταν ολομέλεια, δηλαδή η πολιτική κουβέντα γίνεται σε ολομέλεια. Από τις 15.00 πλέον χωριζόμαστε σε τέσσερις αίθουσες όπου είναι τα τέσσερα κυρίως θέματα, οικονομικά, θεσμικά, μέσα στα οικονομικά είναι αυτόητο ότι θα έχουν, τα θεσμικά κατά κύριο λόγο είναι η διοικητική μεταρρύθμιση, δεν σημαίνει ότι δεν μπορεί κάποιος να βάλει και άλλο θέμα, απλά σας λέω ότι το κυρίως θέμα θα είναι η διοικητική μεταρρύθμιση. Στην τρίτη αίθουσα θα υπάρχει η κοινωνική πολιτική και στην τέταρτη αίθουσα θα είναι το περιβάλλον.


Γίνονται πλέον σε ξεχωριστές αίθουσες ξεχωριστές συζητήσεις, διαλέγει ο καθένας τι τον ενδιαφέρει να παρακολουθήσει και να τοποθετηθεί.


Την επόμενη μέρα το πρωί, 09.30-11.30, είναι συζήτηση για το ΕΣΠΑ 2007-2013. Σας λέω ότι κρίθηκε από το Δ.Σ. της ΚΕΔΚΕ απαραίτητο να φτιάξουμε μία επιπλέον Επιτροπή γιατί για εμάς κυρίως με την ΔΗΜΟΣ Α.Ε. είναι πολύ σημαντικό πράγμα αυτό, για να υπάρξει ξεχωριστή Επιτροπή, θα υπάρξει εισήγηση της Επιτροπής, το πνεύμα εξάλλου χονδρικά σας το είπα με δύο κουβέντες, αλλά εκεί θα μπούμε σε λεπτομέρειες. 


11.30-13.00 είναι η παρουσίαση συμπερασμάτων από τους θεματικούς κύκλους, από τους τέσσερις συν ΕΣΠΑ, πέντε θεματικούς κύκλους και 13.00-13.30 το τυπικό παρουσίαση ισολογισμών ΚΕΔΚΕ και 13.30 μέχρι 15.00 είναι οι αποφάσεις του Συνεδρίου. 


Αυτό είναι ο βασικός σκελετός. Θα σας έρθουν γραπτώς όλα. Τώρα αν χρειαστεί να γίνει κάποια μικρή αλλαγή, δεν θα αλλάξει την φυσιογνωμία της οργανωτικής δομής όπως την ακούσατε του Συνεδρίου. 


Αυτό λοιπόν είναι και η εισήγηση σε ότι αφορά το Συνέδριό μας. Κλείνοντας εγώ, γιατί θέλω να είμαι όσο το δυνατόν ολιγόλογος, θέλω να σας πω αγαπητοί συνάδελφοι, μερικούς από εσάς τους γνωρίζω τώρα για πρώτη φορά, κάποιους άλλους τους ήξερα με άλλες μου ιδιότητες, εκείνοι ήταν στην Τοπική Αυτοδιοίκηση, δύο-τρία πράγματα που είναι βαθύτατό μου πιστεύω. 


Νομίζω ότι είναι η μεγάλη ευκαιρία της ΚΕΔΚΕ αν σε αυτήν την 4ετία, που αν ο Θεός μας έχει υγεία, όλοι θα είμαστε στα πόστα στα οποία μας έταξαν οι συμπολίτες μας, πρέπει να πάρουμε αποφάσεις και για την φυσιογνωμία της ΚΕΔΚΕ. Εγώ πιστεύω ότι η ΚΕΔΚΕ παράλληλα με τον όποιον – επιτρέψτε μου την λέξη, δεν την λέω κακόπιστα, την λέω καλόπιστα – συντεχνιακό της χαρακτήρα, το να φροντίζει από το μικρό πρόβλημα ενός Δήμου, μέχρι να διεκδικεί και το τελευταίο ευρώ της, πρέπει να μετατραπεί σε έναν ουσιαστικό και πολύ σοβαρό πολιτικό φορέα, ο οποίος θα μιλάει αξιόπιστα και ισότιμα για τα κομμάτια που αφορούν την Τοπική Αυτοδιοίκηση, όποιο κομμάτι θεσμικό αφορά την Τοπική Αυτοδιοίκηση, με την οποιαδήποτε κυβέρνηση. 


Τυπικά υποτίθεται είμαστε οι σύμβουλοι της οποιασδήποτε κυβέρνησης και οι παλιότεροι μου έχετε πει ότι σπανίως λαμβάνετο υπόψη η άποψη της ΚΕΔΚΕ και αυτό πρέπει να κατοχυρωθεί θεσμικά. Εγώ θα επιδιώξω και έχω ζητήσει από τον κύριο Τσάτσο να μου κάνει μια εισήγηση επί αυτού, αν μπορέσουμε να το κατοχυρώσουμε ουσιαστικά μέσα στο Σύνταγμα, στην αναθεώρηση του Συντάγματος. Δεν μπορεί η ΚΕΔΚΕ να τρέχει μόνο στον εκάστοτε Υπουργό με το χέρι απλωμένο και να λέει δώσε μου. Θα το κάνουμε και αυτό, αν και αυτό κάποτε πρέπει να τελειώσει και σας το λέω από τώρα ότι ανεξάρτητα ποιο θα είναι το διεκδικητικό οικονομικό πλαίσιο, πρέπει να δρομολογήσουμε και να αναγκάσουμε την κυβέρνηση να το δεχτεί μέσα στην επόμενη 3ετία, έναν νέο τρόπο που θα γεμίσει το καλάθι της ΚΕΔΚΕ. 

Αυτό το ξέρετε γιατί ξέρω πολύ καλά ότι και το Διοικητικό Συμβούλιο της ΚΕΔΚΕ και ο Πάρις ο Κουκουλόπουλος ήταν κάτι που σας το είχαν εισηγηθεί και στο Συνέδριο της Ρόδου. Δηλαδή, πρέπει πλέον θεσμικά να ξέρουμε τι είναι οι πόροι της ΚΕΔΚΕ κάθε χρόνο και όχι κάθε χρόνο να αρχίζουμε τους καυγάδες με τον οποιονδήποτε Υπουργό Οικονομικών και που αυτά θα καταλήξουν σαν οροφή λαμβανομένων υπόψη αυτών που σας είπα. Μας μεταφέρετε αρμοδιότητες; Θα μας έχετε δίπλα τι κοστίζουν και θα μας δίνετε και τα λεφτά. 


Το τρίτο το οποίο πρέπει να το κάνουμε από μόνοι μας, εγώ δεν δέχομαι να βγαίνει ο οποιοσδήποτε, μπορεί να είναι καθ’ όλα σοβαρός ο άνθρωπος, εγώ δεν τον ξέρω προσωπικά, κύριος Ρακιντζής και κάθε φορά να καταχεριάζει και να καταξευτελίζει την Τοπική Αυτοδιοίκηση και να λέει ότι η μεγαλύτερη πηγή διαφθοράς είναι η Τοπική Αυτοδιοίκηση.

Το ότι δεν είμαστε άγγελοι, το ξέρετε και το ξέρω και εγώ πάρα πολύ καλά και ότι οφείλουμε να κάνουμε δικό μας εσωτερικό μηχανισμό που όποια σημεία αδιαφάνειας υπάρχουν ή κακής διαχείρισης υπάρχουν, να τα ελαχιστοποιήσουμε, νομίζω ότι κανένας συνάδελφος δεν μπορεί να πει όχι σε μία τέτοια πρωτοβουλία. Όμως από του σημείου αυτού, να μας θεωρούν ότι είμαστε το πιο διεφθαρμένο κομμάτι της ελληνικής κοινωνίας, εγώ δεν το δέχομαι, διότι δεν είναι και αλήθεια. Δεν είναι ότι δεν το δεχόμαστε για να ευλογήσουμε τα γένια μας, αλλά δεν είναι και αλήθεια. 


Απλά τον Δήμαρχο ακόμα και της Αθήνας, το λέω λόγω πλήθους ή της Θεσσαλονίκης, μπορούν εύκολα να τον δουν και στον δρόμο και να τον σταματήσουν και να του μιλήσουν, ενώ τον εκάστοτε Υπουργό της όποιας κυβέρνησης δεν είναι πάρα πολύ εύκολο και να μην πάω στις κρατικές μετά από κάτω ΔΕΚΟ και λοιπά, που δεν βλέπεις ποτέ Πρόεδρο και Διευθύνοντα Σύμβουλο. Ούτε ο Δήμαρχος της Αθήνας δεν μπορεί να τους δει. 


Επειδή λοιπόν είμαστε εύκολα προσβάσιμοι, ακόμα και το παραμικρό φαίνεται. Ωραία, να προσπαθήσουμε να το εξαλείψουμε, αλλά όχι να μας πουν ότι είμαστε οι πιο διεφθαρμένοι σε αυτήν την κοινωνία. 


Εν πάση περιπτώσει, οι αδιάφθροι, αφού το βλέπουν έτσι, ας κατέβουν και ας διεκδικήσουν και αυτοί την επόμενη φορά την ψήφο των συμπολιτών τους και να έρθουν αυτοί στην θέση μας αφού είναι οι αδιάφθοροι. Είναι πάρα πολύ εύκολο να κάθεται κάποιος στην καρέκλα, να παίρνει παχυλό μισθό, γιατί παίρνουν παχυλότατους μισθούς πρέπει να σας πω και να κάνουν μόνο κριτική. 


Κύριοι συνάδελφοι, ο καθένας μας ανήκει ιδεολογικά εκεί που ανήκει. Μερικοί από εμάς είμαστε και στελέχη ή μέλη κομμάτων, καλά κάνουμε. Όμως οι εκλογές τελείωσαν, οι δραστηριότητές μας οι κομματικές είναι μέσα από τις πόρτες των κομμάτων μας και έξω από τις πόρτες των Δήμων μας. Μέσα από τις πόρτες των Δήμων μας εμείς πρέπει να είμαστε αυτοδιοικητικοί. Μπορεί σε μία προσέγγιση το πως θα φτιάξουμε την μητροπολιτική οργάνωση να έχουμε διαφορετική άποψη λόγω της ιδεολογίας. Αυτό είναι άλλο και είναι θεμιτό και τελικά μέσα από την αντίθεση βγαίνει η καλύτερη σύνθεση. Δεν αναφέρομαι σε αυτά τα πράγματα. Μέσα από την πόρτα του Δήμου μας πρέπει να είμαστε αυτοδιοικητικοί και μόνο αν είμαστε μπλοκ το οποίο δεν μπορεί να το σπάσει καμία κυβέρνηση, κανένας Υπουργός, οποιουδήποτε κόμματος, θα έχουμε τύχη. Διαφορετικά, δεν θα έχουμε καμία απολύτως τύχη. 


Εγώ σας το λέω ότι σαν Πρόεδρος της ΚΕΔΚΕ αυτά τα οποία σας είπα θα προσπαθήσω να τα κάνω πράξη. Εάν δω ότι σπάω τα μούτρα μου, γιατί θεωρώ δεδομένο οτι θα έχω την συμπαράσταση αν όχι του όλου, της συντριπτικής πλειοψηφίας των συναδέλφων σε αυτήν την γραμμή, ειλικρινά σας λέω, δεν έχω καμία απολύτως διάθεση να αφιερώνω πάρα πολλές ώρες που έπρεπε να τις αφιερώνω στην πόλη μου, για να παριστάνω τον Πρόεδρο της ΚΕΔΚΕ. Δεν θα φύγω όμως σιωπηρός. Θα καταγγείλω την κυβέρνηση και θα φύγω. Δεν πρόκειται να φύγω σιωπηρός και αυτό το έχουν οι συνάδελφοι που ήταν μπροστά, το άκουσαν ότι το είπα στους Υπουργούς όταν τους είδαμε πριν τις εκλογές και θα το πω και τώρα με μεγαλύτερη ακόμα έμφαση και στους Υπουργούς που θα τους ξανά δούμε και στον Πρωθυπουργό, που λόγω εκλογών δεν έγινε η συνάντηση με την ΚΕΔΚΕ παρουσία του Υπουργού Οικονομικών. Καμία απολύτως διάθεση και πιστεύω και κανείς από εσάς. Είστε όλοι καταξιωμένοι και σας αγαπούν οι συντοπίτες σας, για αυτό και σας εξέλεξαν. Την κοινωνική σας αναγνώριση ο καθένας την έχει στην πόλη του και δεν περιμένει από κανέναν Υπουργό να του δώσει κανένα παράσημο ως προς αυτό. Ή θα κάνουμε δουλειά λοιπόν και θα πρέπει να το καταλάβουν και οτι μας αφορά εμείς είμαστε υπεύθυνοι και για την αυτοκριτική μας και αν θέλετε και για τις ποινές που πρέπει να βάζουμε σε όποιους και όσους επίορκους. 

Από εκεί και πέρα όμως, σας παρακαλώ πάρα πολύ και σας το λέω ως πρόγευση, εγώ θα κάνω ότι μπορώ, θα δείξω όση μπορώ ευελεξία, πρέπει να βγάλουμε αποφάσεις από το Συνέδριο εάν όχι ομόφωνες, ει δυνατόν με πλειοψηφίες που θα φτάνουν το 80-85%. Μόνο έτσι ο Πρόεδρός σας μπορεί να πάει και να διαπραγματευτεί σκληρά με την κυβέρνηση την επόμενη μέρα. Αν θα βγουν πλειοψηφίες ανάλογα με τον συσχετισμό των δυνάμεων που έχουμε, αποτύχαμε κύριοι. Να το έχετε υπόψη σας. Αποτύχαμε όλοι μαζί παρέα και τελικά θα αποτύχει και η όποια διοικητική μεταρρύθμιση σε αυτόν τον τόπο και αυτό θα πρέπει να το καταλάβει πρώτος από όλους ο Πρωθυπουργός και βεβαίως και οι αρχηγοί των άλλων κομμάτων γιατί και σε αυτούς θα πάμε, σε όλους και θα τους καταστήσουμε και αυτούς συνυπεύθυνους και θα τους ζητήσουμε ότι τουλάχιστον σε οτι αφορά τη Τοπική Αυτοδιοίκηση, δεν επιθυμούμε στείρα κομματική αντιπαράθεση μέσα στην Βουλή. Ομόφωνες αποφάσεις της ΚΕΔΚΕ ή μεγάλη πλειοψηφία, κατά  την άποψη μου πρέπει να γίνουν θέσεις όλων των κομμάτων και να τις στηρίξουν όλα τα κόμματα μέσα στην Βουλή. Διαφορετικά, τα ίδια πράγματα θα λέμε θυμηθείτε το, μετά από 3-3,5 χρόνια, στο απολογιστικό Συνέδριο της ΚΕΔΚΕ, όταν θα έρθει η ώρα να εκλέξετε το καινούργιο Διοικητικό Συμβούλιο. Τα ίδια κλαψουρίσματα, δεν μας φτάνουν τα λεφτά, έτσι, αλλιώς και αλλιώτικα. Θα είμαστε ακριβώς στην ίδια θέση. 

Προσπάθειες έγιναν από το προηγούμενο Διοικητικό Συμβούλιο και εγώ όπως θυμάστε, είπα ότι θεωρώ ότι ήταν πολύ περισσότερα τα θετικά από τα αρνητικά της θητείας του προηγούμενου. Εμείς τώρα πρέπει να βρούμε πως μεγιστοποιούμε τα θετικά και ελαχιστοποιούμε τα αρνητικά. Αυτά που παραλάβαμε. Ότι καλό πήραμε το πάμε παραπέρα και ότι δεν μπόρεσε να γίνει ή κακό παραλάβαμε, να το ελαχιστοποιήσουμε και σας παρακαλώ πάρα πολύ, θέλω να το δείτε με αυτό ακριβώς το πνεύμα την πορεία της ΚΕΔΚΕ από εδώ και πέρα. Ο καθένας μας δεν θα αλλάξει ούτε ιδεολογία ούτε τίποτα, αλλά εδώ είναι Τοπική Αυτοδιοίκηση. Θα δώσουμε λόγο όλοι μας σε τρία χρόνια. 

Σας ευχαριστώ πάρα πολύ. Μακρυλόγησα σε αυτό, αλλά ήθελα να τα  βγάλω από μέσα μου. Οι συνάδελφοι που είμαστε στο Διοικητικό Συμβούλιο, την ξέρουν την άποψή μου αυτή από την πρώτη μέρα, αλλά ήθελα να κάνω κοινωνούς και τους συναδέλφους της υπόλοιπης Ελλάδας και βεβαίως τους Προέδρους των Τοπικών Ενώσεων, πως τουλάχιστον στο μυαλό μου εγώ έχω αυτήν την προσπάθεια. Εξάλλου με αυτήν την φιλοδοξία έφυγα οριστικώς από την κεντρική πολιτική σκηνή και εγώ και κάποιοι άλλοι από άλλα κόμματα και ήρθαμε στην Τοπική Αυτοδιοίκηση. Δεν μας έβγαλε κανείς, ούτε καν ο λαός και το πιθανότερο αν είχαμε κατέβει θα είχαμε εκλεγεί. Ήταν δική μας απόφαση και το ίδιο και εσείς. Την έχετε κάνει τρόπο ζωής σας, που δεν είχατε μπλεχτεί, ευτυχώς για εσάς, στην κεντρική πολιτική σκηνή. Έχετε και εσείς καλύτερα πράγματα να κάνετε και με την οικογένειά σας και στις δουλειές σας και τα λοιπά. Παρά ταύτα, είπατε ότι κάνουμε αυτό γιατί αγαπούμε τον τόπο μας, αγαπούμε την πόλη μας και θέλουμε να αφήσουμε άμα φύγουμε, το όνομά μας να μας θυμούνται οι συμπολίτες μας, γιατί σε τελική ανάλυση αυτή είναι η μόνη φιλοδοξία που έχει ένας επιτυχημένος Δήμαρχος. Όταν θα έρθει η ώρα να αποχωρήσει, να τον θυμούνται οι συμπολίτες του και να λένε οτι αυτό το έκανε ο Ταμήλος, αυτό το έκανε ο Βούλγαρης και να το θυμούνται μετά από 10 και 15 χρόνια. Δεν υπάρχει καμία άλλη φιλοδοξία. Αυτή είναι η κυριότερη φιλοδοξία. 

Να σας πω δύο πράγματα. Πρώτον, όσοι περισσότεροι μπορέσετε να έρθετε, αμέσως μετά το Συνέδριο της ΚΕΔΚΕ, 22-25 Νοεμβρίου έχουμε το POLIS στην Θεσσαλονίκη. Το ξέρετε, κυρίως εκεί θα είναι για τα ενεργειακά θέματα, είναι και τα ευρυζωνικά. Είναι πάρα πολύ σημαντικό σαν θέμα. Βεβαίως θα είναι μικρότερης έκτασης και διάρκειας. Θα σας έρθει εγκαίρως η ενημέρωση και όλα αυτά.

Βεβαίως, αυτό το είπα και στην αρχή, αυτό το άτυπο Όργανο, συμφωνήσαμε όλοι, να το κάνουμε «θεσμικό» και κάθε τρεις μήνες να μαζευόμαστε και είπα ότι αυτό δεν αντικαθιστά με τίποτα τα θεματικά Συνέδρια τα οποία έχουν προαποφασιστεί να γίνουν και ένα εκ των οποίων είναι για την διοικητική μεταρρύθμιση. 

Εγώ  σας ευχαριστώ πολύ που με ακούσατε. Θα ήθελα να δώσω τον λόγο για σύντομη εισήγηση στους τέσσερις Προέδρουςτων τεσσάρων θεμάτων του Συνεδρίου και να ξεκινήσουμε από τον κύριο Μουράτογλου για τα οικονομικά. 

